
Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind utilizarea veniturilor obţinute din privatizarea Băncii Comerciale Române şi a Casei de Economii şi Consemnaţiuni, cu care comisia noastră a fost sesizată în fond cu adresa Biroului Permanent nr.  Pl.x 940 din 11 decembrie 2006.
	PREŞEDINTE,

Mihai Nicolae Tănăsescu

RAPORT

asupra propunerii legislative privind utilizarea veniturilor obţinute 

din privatizarea Băncii Comerciale Române şi a 

Casei de Economii şi Consemnaţiuni
Cu adresa nr. Pl.x 940 din 11 decembrie 2006, Biroul Permanent conform art. 95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind utilizarea veniturilor obţinute din privatizarea Băncii Comerciale Române şi a Casei de Economii şi Consemnaţiuni.
La întocmirea raportului s-au avut în vedere avizul Consiliului Legislativ, avizul Comisiei pentru politică economică, reformă şi privatizare, avizul negativ al Comisiei juridice, de disciplină şi imunităţi precum şi punctul de vedere negativ al Guvernului.
Prezenta propunere legislativă are ca obiect de reglementare crearea cadrului legislativ pentru destinaţia sumelor obţinute din privatizarea Băncii Comerciale Române şi Casei de Economii şi Consemnaţiuni C.E.C. S.A. în scopul finanţării unor proiecte de interes naţional, potrivit unor legi speciale.
Propunerea legislativă face parte din categoria legilor ordinare, potrivit art. 76 din Constituţia României, republicată.
La dezbaterea propunerii legislative a participat, în conformitate cu prevederile art. 51 şi 52 din Regulamentul Camerei Deputaţilor: domnul deputat Alexandru Mocanu, Grupul Parlamentar P.D., în calitate de iniţiator.
La lucrările comisiei au participat 24 deputaţi, din totalul de 27 membri ai comisiei.

Raportul comisiei a fost adoptat cu 16 voturi pentru şi unul împotrivă.
Propunerea legislativă a fost respinsă de Senat în şedinţa din data de 6 decembrie 2006.

Propunerea legislativă, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii propunerii legislative privind utilizarea veniturilor obţinute din privatizarea Băncii Comerciale Române şi a Casei de Economii şi Consemnaţiuni, în şedinţa din data de 24.04.2007, comisia propune respingerea  acesteia din următoarele considerente:
- propunerea legislativă nu conţine reglementări privind condiţiile în care vor fi cheltuiţi banii publici, instituţiile implicate şi rolul lor;

- se face trimitere la utilizarea sumelor din privatizarea C.E.C. – S.A., acţiune care nu este de actualitate;

- cheltuirea sumelor din privatizare are ca efect creşterea deficitului bugetar indiferent cine stabileşte destinaţiile;

- nu s-au avut în vedere prevederile următoarelor acte normative:

1. Ordonanţa de urgenţă a Guvernului nr. 113/2006 privind înfiinţarea Fondului Naţional de Dezvoltare care la art. 1 alin. (6) reglementează:

„Deficitul anual al bugetului de stat, rezultat din plăţile efectuate din sumele repartizate din Fondul Naţional de Dezvoltare se acoperă din următoarele surse:

a) venituri din privatizare de la instituţiile publice implicate în procesul de privatizare, rezultate după deducerea cheltuielilor prevăzute în bugetele acestora;”

2. Legea nr. 247/2005 privind reforma în domeniile proprietăţii şi justiţiei, precum şi unele măsuri adiacente, cu modificările şi completările ulterioare, care la art. 9 alin. (2) lit. c) şi f) din Titlul VII reglementează următoarele:

„La Fondul Proprietatea se vor vira pe măsura încasării:

c) sumele prevăzute din vânzarea către investitorul strategic a 4% din acţiunile S.C. B.C.R. S.A.;

f) procentul de 9,9% din sumele provenite din privatizarea Casei de Economii şi Consemnaţiuni C.E.C. – S.A.”

	PREŞEDINTE,
Mihai Nicolae Tănăsescu
	SECRETAR,
Radu Cătălin Drăguş


Consilier parlamentar
Bărdiţă Mariana

